Ford Anglia

Ford Anglia var en britisk bil fra Ford i Storbritannia. Den var relatert til Ford Prefect og senere Ford Popular.

Navnet Ford Anglia ble gitt til fire modeller mellom 1940 og 1967. Bilen er med i Harry Potter og Mysteriekammeret og filmen med samme navn.

 Anglia E04A (1940 - 1948) 
Den første modellen, som ble lansert i 1940 og gitt den internasjonale Fordmodell-koden E04A, var en ansiktsløftet versjon av Ford 7Y, en enkel bil som var tilsiktet den billige delen av markedet. Det var to utgaver, Tudor og Perfect. De fleste modellene ble malt sort, og stilen var typisk for 1930-tallet, med en oppreist radiator. 2-dørsmodellen (Tudor) er lik den 4-dørs E93A Ford Prefect-modellen. Produksjonen, hindret av stengingen av Fords fabrikker under 2. verdenskrig, opphørte i 1948 etter et totalt produksjonsantall på 55 807 enheter.

 Anglia E494A (1949 - 1953) 

1949-modellen, som fikk koden E494A, var en forandret versjon av den forrige modellen, med en front som var litt mer i stil med 40-tallets biler. Den hadde en radiator med fall, som lignet litt på en BMW. Igjen var det en veldig spartansk utstyrt bil. Mens produksjonen som Anglia ble avsluttet i 1953, ble den fortsatt som Ford Popular til 1959. Inkludert all produksjon ble et totalt antall av 108 878 modeller bygd.

 Anglia 100E/101E (1953 - 1959) 

I 1953 lanserte Ford en helt ny bil med modellnavnet 100E (100E med venstreratt, 101E med høyreratt). Bilen hadde en mer moderne stil, og 
var tilgjengelig som en 2-dørs Anglia og en 4-dørs Ford Prefect. I løpet av denne perioden var den gamle Angliaen tilgjengelig som 103E Ford Popular, utropt som den billigste bilen i verden.

 Anglia 105E/106E (1959 - 1967) 

Den siste Anglia-modellen var 105E (105E med høyreratt, 106E med venstre-ratt), som ble introdusert i 1959. Den amerikansk-inspirerte stilen inkluderte en neselinje som gikk ned til en skrå grill mellom markante «øyeliknende» framlykter. Det jevnt hellende linjen lignet mer på en 50-talls Studebaker. Som flere modeller fra sent på 50-tallet hadde bilen et bakoverlent bakvindu og en flat taklinje (noe som ga passasjerene i baksetet brukbart god plass), og den hadde halefinner.

Den nye stilen var tilpasset den nye motoren, noe de mindre Fordmodellene hadde trengt over lengre tid, en 997cc toppventil rekkefirer.  Akselerasjonen fra stillestående var fortsatt dårlig etter dagens standarder, men den var sterkt forbedret fra tidligere modeller. Også nytt for britiske Fordmodeller var en 4-trinns gearboks og elektriske vindusviskere.

Den gamle 100E Anglia forble tilgjengelig som den nye Ford Popular, mens Ford Escort forble tilgjengelig uforandret. I 1961 ble Escort byttet ut med 105E Anglia Estate.

En forhekset, flyvende og lyseblå Ford Anglia 105E er et innslag i Harry Potter og Mysteriekammeret, en bok i Harry Potter-serien. Angliaen i boken kan magisk strekke seg (på innsiden) for å få plass til samtlige i familien Wiltersen og Harry Potter, for så å bli usynlig og fly.

 Super Anglia 123E (1962 -1967) 

Fra 1962 ble 123E Anglia Super tilgjengelig sammen med 105E. Disse tok fullstendig over for Prefectene, med en større 1198cc motor og andre forbedringer.

Den samme bilen ble også solgt i Europa. En variant som kun var tilgjengelig i Europa var Anglia Sportsman, som hadde reservehjulet bakpå. Forkrommede støtfangere ble satt på, samt brede hvitstripede hjul og en valgfri stripe på siden som gikk opp til halefinnen.

1 288 956 105E Angliaer ble produsert før den ble erstattet av den nye Ford Escort.

Anglia
Kategori:Bilmodeller introdusert i 1939